હોરર-ફૅન્ટેસી ફિલ્મ હોવાને કારણે તેમાં લોજિક તો શોધવાનું હોય નહીં, તેમ છતાં જરાક બિલોરી કાચમાંથી જોઇએ તો આ ફિલ્મમાં રહેલો એક ડીપ મૅટાફર પણ દેખાઈ આવે છે. ‘પરી’માં બાંગ્લાદેશના એક રેફ્યુજી ક્રાઇસિસનો ઉલ્લેખ છે, તે અને ફિલ્મને બ્રોડ અર્થમાં લઇએ તો સ્ત્રીઓ પર થતા અત્યાચારો સાથે આ સ્ટોરીનો તાળો મેળવી શકાય. ખરેખરા હેવાન કોણ છે, કાલ્પનિક શક્તિઓ કે રિયલ લાઇફમાં સ્ત્રીઓને પીંખી નાખતા લોકો? સ્ત્રી માત્રને બાળકો પેદા કરવાનું મશીન ગણતા લોકો? નફરત-બળાત્કારથી પેદા થતાં બાળકનો કોઈ વાંક ખરો? પીંખાતી સ્ત્રીની સાથે પીંખાતાં એમનાં સપનાં, ભવિષ્યનું શું? કેટકેટલી અદૃશ્ય સાંકળોથી સ્ત્રીઓ બંધાયેલી હોય છે!